|  |  |  |  |  |  |
| --- | --- | --- | --- | --- | --- |
|  | |  | | --- | | [Naslovna](http://www.beograd.rs/cms/view.php?id=210) > [Beoinfo vesti](http://www.beograd.rs/cms/lat_articles_searchform.php?type=beoinfo) > |   Beoinfo vesti http://www.beograd.rs/g/pix_t.gif   |  |  |  | | --- | --- | --- | | |  | | --- | | http://www.beograd.rs/beoinfo/1447810_diplome_i_nagrade_s.jpg | | **Preuzmite fotografiju u rezoluciji za štampanje:** [1447811\_diplome\_i\_nagrade\_v.jpg](http://www.beograd.rs/beoinfo/1447811_diplome_i_nagrade_v.jpg) |   Četvrtak, 12. maj 2011.   Svečano dodeljene diplome i nagrade najuspešnijim polaznicima Regionalnog centra za talente „Beograd 2”  Najuspešniji polaznici Regionalnog centra za talente „Beograd 2” dobili su danas diplome i nagrade na svečanosti u Starom dvoru. Priznanja i nagrade uručivali su zamenik direktora Agencije za evropske integracije i saradnju sa udruženjima Goran Šehović, pomoćnik gradskog sekretara za sport i omladinu Nemanja Radović i Slavica Đukić, iz Sekretarijata za obrazovanje.  – Već nekoliko godina uzastopce organizujemo dodelu nagrada talentovanim učenicima za njihove naučno-istraživačke radove i takmičenja u raznim oblastima. Odziv učenika, nastavnika i mentora iz godine u godinu je sve veći, a od velikog značaja je i što se sve više dece odaziva na mentorski rad i spremno je da se bavi početnim fazama naučnog rada. Agencija za evropske integracije i saradnju sa udruženjima odlično sarađuje sa Regionalnim centrom za talente „Beograd 2”, koji je i redovan izlagač na Sajmu organizacija civilnog društva, koji ćemo organizovati početkom juna na Trgu Nikole Pašića. Ove godine nagrade su obezbedili Zavod za udžbenike i nastavna sredstva, Udruženje građana „Milutin Milanković”, kompanija „Večernje novosti” i nekoliko instituta – rekao je Goran Šehović.  Direktor Regionalnog centra za talente „Beograd 2” Nikola Srzentić podsetio je da je u ovogodišnjem ciklusu testirano 1.875 učenika sedmih i osmih razreda osnovnih i svih razreda srednjih škola Beograda. Mentorskoj nastavi prisustvovalo je više od 700 polaznika u 14 naučnih disciplina, a angažovano je 79 eminentnih stručnjaka i profesora fakulteta da rade kao mentori sa decom u više od 60 institucija i visokoškolskih i naučnih ustanova. Centar pokriva rad 14 beogradskih opština, a ove godine je eksperimentalno testirao i učenike petih i šestih razreda osnovnih škola, da bi ih pripremio za naučno-istraživačke procese.  Nemanja Stančić, iz četvrtog razreda Matematičke gimnazije, dobio je priznanje za osvojeno drugo mesto u oblasti informatike.  – Nagradu sam dobio za projekat „Kultivator”, čiji je cilj približavanje kulturne baštine ljudima. Nastava sa mentorima je izuzetno korisna jer nas uči kako da pristupimo radu, ali i pomaže pri upisu na fakultete. Nastaviću sa radom u Regionalnom centru za talente „Beograd 2”, a nadam se da ću studirati informatiku – rekao je Nemanja Stančić.  Centar je organizovao i konkurs za likovnu i fotografsku umetnost, pod nazivom „Moje mesto u Beogradu”, u kom je učestvovalo više od 250 polaznika.  Napomena: Snimak ovog događaja možete preuzeti sa sajta [www.infobiro.tv](http://www.infobiro.tv). | |